13 ຄົນເສຍຊີວິດ ຍ້ອນກຳ​ແພງ​ພັງ​ລົງ​ມາ​ ຢ່າງ​ກະທັນຫັນ ຢູ່ບ່ອນກໍ່ສ້າງ ໂຮ​ງງານ​ໄຟຟ້າ​ ​ຂອງເອກົວດໍ 
ສະຖານທູດ​ຈີນ​ ​ໃນ​ນະຄອນຫລວງກີ​ໂຕ ​ໄດ້​ຢັ້ງຢືນ​ວ່າ ຊາວເອກົວ​ດໍ 10 ຄົນ ​ ແລະພະນັກງານຈີນ 3 ຄົນ​ ໄດ້​ເສຍ​ຊີວິດ​ໄປ ​ເມື່ອ​ຕອນ​ຄ່ຳ ​ຂອງ​ວັນ​ເສົາ​ຜ່ານ​ມາ.
ທີ່ປະເທດເອກົວດໍ ໄດ້ເກີດເຫດກຳແພງພັງລົງມາ ຢ່າງກະທັນຫັນ ຢູ່ບ່ອນກໍ່ສ້າງໂຮງງານໄຟຟ້າພະລັງນ້ຳແຫ່ງນຶ່ງ ທີ່ກຳລັງດຳເນີນ ການກໍ່ສ້າງໂດຍບໍລິສັດຈີນ ຊຶ່ງໄດ້ເຮັດໃຫ້ມີ 13 ຄົນເສຍຊີວິດ ສະຖານທູດຈີນ ຢູ່ໃນນະຄອນຫລວງກີໂຕ ໄດ້ຢັ້ງຢືນວ່າ ຊາວ ເອກົວດໍ 10 ຄົນ ແລະພະນັກງານຈີນ 3 ຄົນໄດ້ເສຍຊີວິດໄປ ເມື່ອຕອນຄ່ຳຂອງວັນເສົາຜ່ານມາ ເວລາກຳແພງແຫ່ງນຶ່ງພັງລົງ ຢູ່ບ່ອນກໍ່ສ້າງໂຮງງານໄຟຟ້າພະລັງນ້ຳ Coca Codo Sinclair ສະຖານທູດຈີນ ກ່າວອີກວ່າ ພະນັກງານອີກສິບກວ່າຄົນ ໄດ້ຮັບ ບາດເຈັບ ຢູ່ສະຖານທີ່ດັ່ງກ່າວ ຊຶ່ງຢູ່ເລິກເຂົ້າໄປໃນເຂດປ່າດົງດິບ ອາມາຊ້ອນ ຂອງ ເອກົວດໍ ປະທານາທິບໍດີເອກົວດໍ ທ່ານ Rafael Correa ໄດ້ສົ່ງຂໍ້ຄວາມສະແດງຄວາມເສຍໃຈໄປ ຍັງບັນດາຄອບຄົວຂອງຜູ້ທີ່ເສຍຊີວິດນັ້ນ ຜ່ານທາງ tweeter ບໍລິສັດ Sinohydro ຂອງຈີນ ເປັນຜູ້ກໍ່ສ້າງ ໂຮງງານໄຟຟ້າພະລັງ ນ້ຳແຫ່ງນີ້ ທີ່ມີພະລັງ 1,500 ແມັກກາວັດ ແລະຄາດກັນວ່າ ຈະໃຊ້ເງິນກໍ່ສ້າງ ຫຼາຍກວ່າ 2 ຕື້ດອລລ່າ